CELEX: 62013TN0667
Language: sk
Date: 2013-12-19 00:00:00
Title: Vec T-677/13: Žaloba podaná 19. decembra 2013 — Axa Versicherung/Komisia

8.3.2014   
            
            
               SK
            
            
               Úradný vestník Európskej únie
            
            
               C 71/22
            
         
      Žaloba podaná 19. decembra 2013 — Axa Versicherung/Komisia
      (Vec T-677/13)
      (2014/C 71/42)
      Jazyk konania: nemčina
      
         Účastníci konania
      
      
         Žalobkyňa: Axa Versicherung AG (Kolín, Nemecko) (v zastúpení: C. Bahr, S. Dethof a A. Malec, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil napadnuté zamietnutie,
               
            
                  —
               
               
                  subsidiárne, čiastočne zrušil napadnuté zamietnutie,
               
            
                  —
               
               
                  zaviazal žalovanú na náhradu trov konania.
               
            
         Dôvody a hlavné tvrdenia
      
      Žalobkyňa napáda rozhodnutia Komisie z 29. októbra 2013, ktoré sa týkajú opakovaných žiadostí žalobkyne o prístup k spisom Komisie vo veci COMP/39.125 — autosklo.
      Na podporu svojej žaloby žalobkyňa uvádza päť žalobných dôvodov.
      
                  1.
               
               
                  Prvý žalobný dôvod je založený na porušení povinnosti konkrétne a individuálne preskúmať požadované dokumenty podľa článkov 2 a 4 nariadenia (ES) č. 1049/2001. (1)
                  
                  
                              —
                           
                           
                              Žalobkyňa na tomto mieste tvrdí, že Komisia nedodržala svoju povinnosť konkrétne a individuálne preskúmať požadované dokumenty podľa článkov 2 a 4 nariadenia č. 1049/2001. Namiesto toho protiprávne kategorizovala dotknuté dokumenty na základe formálnych kritérií.
                           
                        
            
                  2.
               
               
                  Druhý žalobný dôvod je založený na porušení článku 4 ods. 2 prvej a tretej zarážky, ako aj článku 4 ods. 3 druhého pododseku nariadenia č. 1049/2001 z dôvodu odmietnutia prístupu k špecifickým dokumentom spisov.
                  
                              —
                           
                           
                              V rámci tohto žalobného dôvodu žalobkyňa tvrdí, že Komisia vyložila protiprávne príliš široko rozsah pôsobnosti výnimky uvedenej v článku 4 ods. 2 nariadenia č. 1049/2001. Žalobkyňa si myslí, že neboli narušené ani obchodné záujmy podľa článku 4 ods. 2 prvej zarážky nariadenia č. 1049/2001 a že Komisia sa ani nemôže odvolávať na ochranu účelu inšpekcií, vyšetrovania a kontroly podľa článku 4 ods. 2 tretej zarážky nariadenia č. 1049/2001.
                           
                        
                              —
                           
                           
                              Okrem toho nebol vážne narušený rozhodovací proces (článok 4 ods. 3 druhý pododsek nariadenia č. 1049/2001).
                           
                        
                              —
                           
                           
                              Navyše Komisia neprávom neuznala prevažujúci verejný záujem na zverejnení požadovaných dokumentov.
                           
                        
            
                  3.
               
               
                  Tretí žalobný dôvod je založený na porušení článku 4 ods. 6 nariadenia č. 1049/2001 z dôvodu úplného odmietnutia prístupu k špecifickým dokumentom.
                  
                              —
                           
                           
                              Žalobkyňa na tomto mieste tvrdí, že Komisia neposkytla ani čiastočne prístup k predmetným dokumentom, a tým porušila článok 4 ods. 6 nariadenia č. 1049/2001. Žalobkyňa uvádza, že Komisia v rozpore s pravidlami nariadenia č. 1049/2001 nepreskúmala čiastočné poskytnutie dokumentov k dispozícii.
                           
                        
            
                  4.
               
               
                  Štvrtý žalobný dôvod je založený na porušení článku 4 ods. 2 prvej a tretej zarážky, ako aj článku 4 ods. 3 druhého pododseku a článku 4 ods. 1 písm. b) nariadenia č. 1049/2001 z dôvodu odmietnutia prístupu k úplnému zneniu obsahu spisov Komisie.
                  
                              —
                           
                           
                              V rámci tohto žalobného dôvodu žalobkyňa tvrdí, že Komisia príliš široko vykladá výnimky článku 4 nariadenia č. 1049/2001, aj pokiaľ ide o žiadosť žalobkyne o prístup k úplnému zneniu obsahu. Žalobkyňa si myslí, že ani v tomto prípade nemôžu byť narušené obchodné záujmy podľa článku 4 ods. 2 prvej zarážky nariadenia č. 1049/2001 a účel inšpekcií, vyšetrovania a kontroly podľa článku 4 ods. 2 tretej zarážky nariadenia č. 1049/2001.
                           
                        
                              —
                           
                           
                              Okrem toho tvrdí, že ani ochrana súkromia podľa článku 4 ods. 1 písm. b) nariadenia č. 1049/2001 nie je narušená.
                           
                        
            
                  5.
               
               
                  Piaty žalobný dôvod je založený na porušení povinnosti odôvodnenia.
                  
                              —
                           
                           
                              Žalobkyňa v tejto súvislosti uvádza, že Komisia uviedla iba všeobecné tvrdenia pre zamietnutie prístupu k obsahu spisov a nezabezpečila zaobchádzanie s jednotlivými dokumentmi alebo so správne vytvorenými kategóriami dokumentov, ako požadujú právne predpisy.
                           
                        
            
         (1)  Nariadenie (ES) č. 1049/2001 Európskeho parlamentu a Rady z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. EÚ L 145, s. 43; Mim. vyd. 01/003, s. 331).